На жаль, у нас не захавалася ніводнага асобніка Буквара — усе вучэбныя выданні проста “зачытваліся да дзірак”. Аднак лонданскаму экзэмпляру пашанцавала. Намеснік кіраўніка місіі пасольства Вялікабрытаніі ў Беларусі Іан Фокс расказаў, што кніга належала англійскаму юрысту і бібліяфілу Роберту Эшлі, які жыў у XVI—XVII стагоддзях. Вядома, што Эшлі шмат падарожнічаў па свеце. Напэўна, падчас адной з вандровак ён і набыў славянскі Буквар. Пасля смерці Эшлі завяшчаў Бібліятэцы Мідл Тэмпл усе свае 3700 кніг, у тым ліку і гэтую. Бібліятэка ўяўляе сабой досыць закрытую ўстанову, таму нядзіўна, што пра Буквар доўгі час не ведалі.